Lagi-Lagi Senario

Lagi-Lagi Senario ialah sebuah filem komedi keluarga 2001 arahan Aziz M. Osman dan dibintangi oleh Kumpulan Senario, Wardina Safiyyah dan Accapan. Filem ini merupakan sequel kepada dua filem Senario terdahulu iaitu Senario The Movie & Senario Lagi. Filem ini diterbitkan dalam bentuk filem warna.

Filem ini merupakan antara filem tempatan dengan kutipan tertinggi sepanjang zaman iaitu dengan kutipan RM 6.33 juta, mengatasi pemegang rekod terdahulu, Sembilu II (RM 6.10 Juta). Rekod ini kekal selama 9 tahun sebelum diatasi oleh filem Adnan Sempit pada tahun 2010 (RM 7.66 juta).

Sinopsis
Wahid (Wahid Mohamad) seorang pelayan di restoran eksklusif dipecat oleh majikannya apabila pelanggan suami (Osman Kering) dan isterinya (Syanie) yang dibawanya masuk ke dalam restoran mengkritik masakan yang dibuat oleh ketua cef (William Francis Hutchinson) yang juga merangkap pemilik restoran tersebut. Setelah gagal mendapatkan kerja setaraf kerjayanya yang lalu, Wahid akhirnya menjadi pelayan di warung Azlee (Azlee Jaafar). Yassin (Yassin Yahya) dan Saiful (Saiful Apek), turut bekerja di warung Azlee. Masing-masing bekerja sebagai pelayan dan penebar roti canai. Warung Azlee popular kerana keistimewaan roti canai buatan Saiful. Suatu hari, seorang pemuda bernama Mazlan (Lan Pet Pet), membuka warung bersebelahan warung Azlee. Mulanya, Azlee tidak berasa tergugat kerana menganggap kehadiran warung baru itu bakal memberi persaingan sihat. Tetapi pendiriannya berubah apabila Saiful mengambil keputusan untuk bekerja di warung Mazlan. Sejak itu warung Azlee tidak lagi mendapat perhatian. Azlee cuba mencari penebar roti baru tetapi usahanya gagal. Yassin turut mengikut jejak Saiful bekerja dengan Mazlan. Wahid bersimpati dengan nasib Azlee dan berazam memperbaiki keadaan. Dia berlatih menebar roti sendirian. Suatu hari Wahid memberitahu Azlee dia bersedia menjadi penebar roti canai serta menyediakan gimik untuk menarik perhatian pelanggan setia Mazlan. Azlee mengumumkan secara besar besaran bahawa dia akan melancarkan "Roti Canai Terbang Rock & Roll". Gimik Wahid dan Azlee menjadi dan warung mereka kembali dipenuhi pelanggan. Sebaliknya warung Mazlan dan Saiful tidak lagi mendapat perhatian. Mazlan mula mengatur rancangan jahat untuk merosak dan menghapuskan perniagaan Azlee. Tetapi anak buah Mazlan telah membocorkan rahsia kepada Azlee tentang niat jahat Mazlan. Akhirnya perniagaan Mazlan telah jatuh merudum dengan teruk. Mazlan telah menjual makanan kepada orang Islam di bulan puasa untuk mendapat keuntungan tetapi telah tertangkap oleh pihak berkuasa. Mazlan tidak berpuas hati dan menuduh Yassin kerana terlepas dari tuduhan kerana tidak berpuasa dan menyalahkan Azlee kerana kejatuhan bisnesnya. Tetapi dahi Leen berdarah akibat dibaling batu oleh Mazlan semasa dia hendak membaling batu sambil bergaduh. Ketika pertengkaran berlaku datang Saiful memujuk yang dia telah memberi tempat baru untuk mereka berniaga bersama-sama.

Pelakon

Pelakon utama
 Azlee Jaafar sebagai Azlee, tauke warung roti canai. Perniagaannya hampir gulung tikar akibat dari perbuatan Mazlan
 Wahid Mohd sebagai Wahid, bekas pekerja restoran mewah. Menyelamatkan perniagaan Azlee dengan kemahirannya membuat 'roti canai terbang'
 Lan Pet Pet sebagai Mazlan, tauke warung. Membuka warung bersebelahan dengan warung Azlee. Merampas pekerja Azlee dengan menggunakan taktik kotor dan cuba mensebotaj perniagaan Azlee apabila para pelanggan kembali makan di warung Azlee
 Saiful Apek sebagai Saiful, penebar roti canai yang pada asalnya bekerja dengan Azlee telah bekerja dengan Mazlan disebabkan taktik kotor Mazlan
 Yassin Yahya sebagai Yassin, pelayan warung Azlee. Terpaksa lari bekerja dengan Mazlan kerana warung Azlee tidak lagi mendapat sambutan pelanggan
 Wardina Safiyyah sebagai Mazlin, anak saudara Mazlan dan tukang masak. Mazlin yang asalnya pekerja Mazlan lari bekerja dengan Azlee kerana bapa saudaranya lebih mementingkan orang luar berbanding dirinya meskipun dirinya tidak bersalah sekaligus menolong Azlee yang hampir berputus asa pada ketika itu
 Ani Maiyuni sebagai Maya, pekerja Mazlan yang diarahkan untuk menggoda Saiful supaya bekerja dengan taukenya

Pelakon pembantu
 Accapan sebagai Muthusamy, pelanggan warung Azlee yang merampas tapak perniagaan Azlee dan Mazlan melalui wang hasil kemenangan 'judi ekor' bersama rakannya, Lee Ah Chai 
 Robert Kong sebagai Lee Ah Cai, pelanggan warung Azlee yang merampas tapak perniagaan Azlee dan Mazlan bersama rakannya, Muthusamy

Pelakon undangan
 William Francis Hutchinson sebagai Ketua Cef, pemilik restoran eksklusif yang cerewet dan pantang ada pelanggan yang mengkritik dan cuba memodifikasi makanan yang dimasaknya. Memecat Wahid kerana membenarkan pelanggan sembarangan masuk ke restorannya
 Osman Kering sebagai Osman, Pelanggan Restoran Eksklusif 
 Syanie Hisham sebagai Eton, Isteri Pelanggan Restoran Eksklusif, mengkritik makanan yang dimakannya kerana tiada sos cili dalam makanan
 Nasir Ali sebagai Majid, Penebar Roti Canai 'Pengotor'
 Aziz M. Osman sebagai Pemancing Ikan
 Erma Fatima sebagai Fatimah Rahmad, Peguam Hartanah kepada Lee Ah Chai dan Muthusamy 
 Said Prono sebagai Pakcik Lipas, Pelanggan yang diupah oleh Mazlan untuk cuba merosakkan perniagaan Azlee
 Sarip Noor sebagai Bomoh yang menjampi warung Mazlan yang baru dibina
 Sudiro Sukiman sebagai Pelanggan Warung, menggunakan taktik bayaran duit besar supaya dapat makan dengan percuma

Pelakon tambahan
 Nabila Huda sebagai Pelanggan Warung Azlee

Sambutan
Filem ini telah menelan belanja sebanyak RM1.6 juta. Kutipan yang diterima untuk filem ini adalah sebanyak RM6,331,410.59.

Trivia
Syanie yang berlakon dalam filem Senario The Movie dan Senario Lagi membuat kemunculan khas dalam filem ini sebagai pasangan suami isteri dengan Osman Kering, yang juga pernah tampil dalam Senario The Movie. Mereka menjadi punca kenapa Wahid dibuang kerja.
Nabila Huda yang baru berusia 16 tahun ketika itu membuat penampilan sebagai watak tambahan dalam filem ini dalam babak dia makan roti canai di warung Azlee yang baru sahaja mengupah Majid, penebar roti canai pengotor.
 Selepas Yassin disabitkan dengan kes dadah. dia digugurkan dari Senario. Tahun 2002 tiada filem Senario diterbitkan dan 2003 filem Lang Buana di pawagam hanya Wahid, Mazlan, Saiful Apek dan Azlee ditampilkan. 
 "Luar macam setinggan, dalam macam kondo!" ayat yang dilontarkan oleh Wahid itu pastinya diingati kerana merujuk pada trend masyarakat Melayu yang tidak mempunyai kediaman tanah sendiri sebaliknya menumpang atas tanah orang tetapi mempunyai citarasa mewah.
 Dalam filem ini juga ada mesej membanteras lanun cetak rompak dengan Saiful Apek memainkan salinan cetak rompak filem Lagi Lagi Senario di mana dia memainkan ke depan ke babak di mana ada dia dan lanun cetak rompak termasuk di dalam televisyen. Juga, babak ini diambil dari filem Spaceballs.
 Ini juga kali pertama kumpulan Senario membuat kemunculan di dalam filem mereka sendiri. Di mana mereka singgah ke warung Azlee dan Wahid Senario berjumpa semula dengan Lin (Wardina Safiyyah) rakan sekolahnya.

Saiful Apek dalam satu temubual dalam Raksasa Manja di YouTube menceritakan babak beliau terhantuk van sebenarnya spontan dan babak itu tidak buang sebaliknya diguna.

Rujukan

Pautan luar


Kategori:Filem bahasa Melayu
Kategori:Filem komedi
Kategori:Filem keluarga
Kategori:Filem komedi Malaysia
Kategori:Filem Malaysia tahun 2001
Kategori:Filem arahan Aziz M. Osman